निर्माता :
हीरू यश जौहर, करण जौहर

निर्देशक :
सिद्धार्थ पी. मल्होत्रा

संगीत :
शंकर-अहसान-लॉय

कलाकार :
काजोल, करीना कपूर, अर्जुन रामपाल, आँचल मुंजाल, दिव्या सोनेचा

सेंसर सर्टिफिकेट : यू * 1 घंटा 59 मिनट



बहुत पहले एक्शन और रोमांटिक फिल्मों के साथ-साथ एक ऐसा दर्शक वर्ग भी होता था जो फैमिली ड्रामा पसंद करता था। फिल्म निर्देशक ऐसे सीन गढ़ते थे कि थिएटर में सिसकने की आवाज आती थी।

इस समय फिल्म देखने वालों में युवा वर्ग का प्रतिशत बहुत ज्यादा है, जो इस तरह की ड्रामेबाजी पसंद नहीं करता। फैमिली ड्रामा पसंद करने वालों को टीवी पर ही बहुत मसाला मिल रहा है। इसलिए फैमिली फिल्में बनना लगभग बंद हो गई हैं। अरसे बाद करण जौहर ‘वी आर फैमिली’ लेकर आए हैं। यह हॉलीवुड फिल्म ‘स्टेपमॉम’ पर आधारित है और इजाजत लेकर, दाम चुकाकर यह फिल्म बनाई गई है।

अमन (अर्जुन रामपाल) और माया (काजोल) के तीन बच्चे हैं और दोनों में तलाक हो चुका है। बच्चे माया के साथ रहते हैं, जो कि परफेक्ट मॉम है। श्रेया (करीना कपूर) अब अमन की जिंदगी में आ चुकी है। श्रेया को अमन अपने बच्चों से मिलवाने ले जाता है, जो उसे नापसंद करते हैं। वे इस बात से नाराज हैं कि उनके डैड उससे शादी कर लेंगे। श्रेया को माया भी खास तवज्जो नहीं देती है।

एक दिन माया को पता चलता है कि उसे घातक बीमारी है। वह ज्यादा दिन की मेहमान नहीं है। बच्चों को माँ की जरूरत है। वह चाहती है कि श्रेया उसकी जगह ले, लेकिन श्रेया को अपने करियर से प्यार है। आखिर श्रेया तैयार होती है और किस तरह से वह बच्चों के दिल में जगह बनाती है यह फिल्म का सार है।

फिल्म की कहानी कुछ इस तरह की है कि आगे क्या होने वाला है इसका अंदाजा आप आसानी से लगा सकते हैं। खास बात यह है कि इमोशन्स डालते हुए दृश्यों की विश्वसनीयता को कायम रखा जाए। इसमें कुछ हद तक निर्देशक सिद्धार्थ पी. मल्होत्रा और लेखक सफल रहे हैं।